Saifuddin Soz takes U-turn over controversy on his Kashmir book, says independence for Kashmir is impossible कश्‍मीर की 'आजादी' वाले बयान से पलटे सैफुद्दीन सोज, बोले- कभी नहीं किया परवेज मुशर्रफ की बात का समर्थन | India News in Hindi
कश्‍मीर की 'आजादी' वाले बयान से पलटे सैफुद्दीन सोज, बोले- कभी नहीं किया परवेज मुशर्रफ की बात का समर्थन
Updated Jun 26, 2018 | 07:24 IST | भाषा
कांग्रेस नेता सैफुद्दीन सोज कश्‍मीर की आजादी का समर्थन करने वाली अपनी कथित टिप्‍पणी से मुकर गए हैं। उन्‍होंने कहा कि कश्मीर की 'आजादी' संभव नहीं है।
सोज के पुस्‍तक विमोचन कार्यक्रम में अरुण शौरी भी शामिल हुए | तस्वीर साभार: PTI
नई दिल्ली : कांग्रेस नेता सैफुद्दीन सोज ने कश्मीर पर पाकिस्तान के पूर्व राष्ट्रपति परवेज मुशर्रफ के विचार का समर्थन करने की बात से पलटते हुए सोमवार को कहा कि कश्मीर की 'आजादी' संभव नहीं है और इसे भारतीय संविधान के तहत अपने साथ समाहित करना होगा। उन्होंने यह भी कहा कि कश्मीर भारत को पहचानने की प्रयोगशाला है और हिंसा से कोई समाधान नहीं निकलेगा, बल्कि बातचीत ही एकमात्र उम्मीद है।
अपनी पुस्तक 'कश्मीर : गिलम्पसेज ऑफ हिस्ट्री एंड द स्टोरी ऑफ स्ट्रगल' के विमोचन अवसर पर पूर्व केंद्रीय मंत्री ने यह भी कहा कि कश्मीर मुद्दे के समाधान के दो मौके चूक गए। पहला मौका पूर्व प्रधानमंत्री अटल बिहारी वाजपेयी के समय और दूसरा मौका पूर्व प्रधानमंत्री मनमोहन सिंह के समय था।
सोज ने कहा, 'मैं मुशर्रफ के विचार का समर्थन नहीं करता। यह सब (खबर) मीडिया ने कर दिया। मुशर्रफ ने खुद अपने जनरल से कहा था कि कश्मीर की आजादी संभव नहीं।'
दरअसल, हाल ही में सोज की इस पुस्तक के हवाले से मीडिया रिपोर्ट में कहा गया था कि उन्होंने परवेज मुशर्रफ के उस बयान का समर्थन किया कि कश्मीर के लोग भारत या पाकिस्‍तान के साथ जाने की बजाय आजाद रहना पसंद करेंगे।
बीजेपी अध्यक्ष अमित शाह के एक बयान का हवाला देते हुए सोज ने कहा कि आजादी संभव नहीं, लेकिन भारतीय संविधान के तहत कश्मीर को समाहित (अकोमोडेट) करना होगा।
उन्होंने जोर देकर कहा, 'यह मेरी पुस्तक है, इसका कांग्रेस से कोई लेनादेना नहीं है। इसके लिए मैं जिम्मेदार हूं। इसमें मैंने तथ्य सामने रखे हैं। मैंने शोध किया। बहुत अच्छी तरह शोध किया। कांग्रेस को कोई परेशानी नहीं होनी चाहिए।'
सोज ने कहा कि जवाहरलाल नेहरू और सरदार पटेल दोनों भारत के महान सपूत थे, लेकिन दोनों के रुख में फर्क था। दोनों भारत को मजबूत बनाना चाहते थे।
इस अवसर पर पूर्व केंद्रीय मंत्री अरुण शौरी भी मौजूद रहे, जिन्‍होंने सर्जिकल स्ट्राइक को 'फर्जीकल स्ट्राइक' करार दिया। उन्‍होंने आरोप लगाया कि चीन, पाकिस्तान और बैंक को लेकर मोदी सरकार के पास कोई नीति नहीं है। उन्‍होंने कहा कि सिर्फ हिन्दू-मुसलमान के बीच दूरी पैदा करके राजनीतिक लाभ हासिल करने की कोशिश की जा रही है।
कश्‍मीर की 'आजादी' वाले बयान से पलटे सैफुद्दीन सोज, बोले- कभी नहीं किया परवेज मुशर्रफ की बात का समर्थन Description: कांग्रेस नेता सैफुद्दीन सोज कश्‍मीर की आजादी का समर्थन करने वाली अपनी कथित टिप्‍पणी से मुकर गए हैं। उन्‍होंने कहा कि कश्मीर की 'आजादी' संभव नहीं है। Times Now